“CPF-หมาจ๋า” นำรายได้โหลด “สติ๊กเกอร์” ซื้ออุปกรณ์แพทย์มอบ “สถานบำราศนราดูร”
“CPF-หมาจ๋า” นำรายได้โหลด “สติ๊กเกอร์” ซื้ออุปกรณ์แพทย์มอบ “สถานบำราศนราดูร”
11 พ.ค. 2563

นางสาวอนรรฆวี ชูรัตน์ รองกรรมการผู้จัดการอาวุโส บริษัท เจริญโภคภัณฑ์อาหาร จำกัด (มหาชน) หรือ ซีพีเอฟ และ ณัฐวีร์ ลิมปนิลชาติ เจ้าของภาพวาดสติ๊กเกอร์ “หมาจ๋า” ร่วมกันมอบอุปกรณ์การแพทย์ อาทิ ชุด PPE หน้ากาก N95 และหน้ากากอนามัย ครั้งที่ 1 รวมมูลค่า 237,720 บาท ให้แก่ สถาบันบำราศนราดูรซึ่งเป็นอุปกรณ์ทางการแพทย์ที่ได้จากการชวนคนไทยใจบุญ โหลดสติ๊กเกอร์ไลน์ “CP x หมาจ๋า สู้โควิด19”  โดยมี จ.อ.รังสรรค์ ถามูลแสน หัวหน้ากลุ่มอำนวยการ เป็นผู้รับมอบ ณ สถาบันบำราศนราดูร
โดยโครงการดังกล่าวเกิดจากความร่วมมือระหว่าง CPF และศิลปินนักวาดภาพสิต๊กเกอร์ไลน์ ที่ได้เชิญชวนประชาชนโหลดสติ๊กเกอร์ “CP x หมาจ๋า สู้โควิด-19” ในราคาเพียง 30.- บาท ระหว่างวันที่ 5 เมษายน – 31พฤษภาคม 2563 โดยนำรายได้ทุกๆ 30.- บาทนั้นไปสมทบทุนซื้ออุปกรณ์ทางการแพทย์ เพื่อสนับสนุนการทำงานของบุคลากรทางการแพทย์ ซึ่งได้รับการตอบรับจากประชาชนอย่างดียิ่ง สามารถรวบรวมเงินได้เป็นมูลค่าถึง 237,720 บาท
“วันนี้เราได้นำเงินจากน้ำใจของทุกท่านที่โหลดสติ๊กเกอร์“ CP x หมาจ๋า สู้โควิด-19” ครั้งที่ 1  มามอบให้คุณหมอตามความตั้งใจ นับเป็นอีกความภูมิใจของซีพีเอฟที่ได้ช่วยเหลือบุคลากรทางการแพทย์อย่างต่อเนื่อง จึงอยากขอเชิญชวนทุกท่านร่วมทำบุญสมทบทุนซื้ออุปกรณ์ทางการแพทย์ด้วยกัน ซึ่งขณะนี้ยังเหลือเวลาให้ทุกท่านช่วยกันโหลดไปจนถึงสิ้นเดือนพฤษภาคมนี้” นางสาวอนรรฆวีกล่าว.